સ્કૂલ-કૉલેજકાળમાં અમુક પ્રોફેસરોના પિરિયડ ક્યારેય પૂરા થવાનું નામ જ નથી લેતા. આશુતોષ ગોવારીકરની ફિલ્મો પણ લગભગ એવી જ સમયની ગતિને પડકારે એવી હોય છે. આ વખતે તો તેઓ ઇતિહાસના વિષયમાં મોટા ભાગના વિદ્યાર્થીઓને જેમાં (અલબત્ત, બોરિંગ શિક્ષકો અને પાઠuપુસ્તકોના પાપે) ઝોકાં આવતાં હતાં એ મોહેંજો દારોની આખેઆખી ફિલ્મનું ઉત્ખનન કરી લાવ્યા છે. તેમણે ચાર હજાર વર્ષ પહેલાંનું નગર બેઠું કર્યું છે. જોકે એની સાથોસાથ નવી વાર્તા પણ શોધી લાવ્યા હોત તો આ પિરિયડ વધુ રસપ્રદ થઈ શક્યો હોત.